Tuna teška 222 kg prodana je u subotu u Tokiju za rekordnih 1,38 milijuna eura na velikoj tržnici ribe Tsukiji.

Ribu ulovljenu u vodama grada Oma na sjeveru Japana kupio je vlasnik slavnog lanca restorana sushija i sashimija Kiyoshi Kimura. On je i prošle godine kupio najskuplju ribu, a ovogodišnju tunu platio je čak tri puta više, rekao je jedan dužnosnik tradicionalne aukcijske prodaje na najvećoj ribarnici na svijetu.

"Kao i prošle godine želio sam ostati na razini očekivanja mojih klijenata koji žele jesti najbolju moguću tunu", rekao je Kimura.

Prokomjerno iskorištavana tuna je najskuplja riba na ribarnici Tsukiji. Japanci konzumiraju oko tri četvrtine svjetskog izlova te ribe.